Kisah Pakacil Vespa
Palui wan Garbus bajanji handak bajalanan ka Gambut handak manukar tantaran unjun wan umpannya karna mandangar habar wayahini pahumaan sudah babanyu dalam dan sudah banyak anak iwaknya.
“Supaya nyaman bamandak wan baistirahat di jalanan hari ini kita basapida mutur vespa haja,” ujar Palui wayah manyinggahi Garbus.
“Turun ja satumat Lui ai, mati-i masinnya,” ujar Garbus manyuruh singgah.
“Masin vespaku kada kawa dimati-i, karna bila masinnya mati ngalih hidupnya. Maklum masin tuha,” ujar Palui.
“Biniku lagi manjarang gumbili, hadangi satumat. Baisukan hari dingin-dingin ini nyaman banar makan gumbili bajarang wan nyiur baparut,” ujar Garbus manyuruh Palui singgah.
Karna babarapa kali disuruh singgah maka tapaksa jua Palui turun pada vespanya. Imbah mamati-i masin lalu Palui mancari kasandaran vespannya karna batis standarnya sudah kadada lagi.
“Hapuk banar gumbili ikam ini Bus ai, dimana manukarnya,” ujar Palui batakun.
“Gumbili mancabut di kabun Lui ai, aku paham haja kaina imbah bulikan matan Gambut ikam kusangui,” ujar Garbus.
Lalu imbah tuntung makan gumbili, Palui mambawai Garbus tulakan.
“Tadi sudah kupadahakan bahwa vespakuĀ ulahan tahun 1950 makanya masinnya ngalih hidup, tulung tunjulakan,” ujar Palui manyuruh.
Imbah manunjul kurang labih saratus meter, masin vespanya mau hidup.
“Ayu lakasi babuat Bus, supaya kada kasiangan,” ujar Palui manyuruh.
Sabalum babuat ka vespa Palui, Garbus baistilah mambujurakan salawarnya supaya kada tamasuk ka masinnya.
“Bismillah…parmisilah pakacil, ulun umpat manunggang sampiyan,” ujar Garbus.
“Hau, kanapa Bus maka ikam pina baucap parmisi pakacil wayah manaiki vespaku,” ujar Palui pina hiran.
“Vespa ikam ini tamasuk tuha tahun 1950, sedangkan aku dilahirakan tahun 1970. Jadi aku harus parmisi wan pakacil vespa supaya jangan katulahan,” ujar Garbus.
“Ikam itu kada katulahan wan vespa Bus ai tapi katulahan wan aku karna ikam wani maragap awakku,” ujar Palui.
“Kalu aku kada maragap ikam Lui ai pasti aku tagugur, ikam laju banar manjalanakan vespa apalagi lapak kadudukannya baguyang-guyang yang kadada lagi mur-nya,’ sahut Garbus pina manggitir.
“Maragap, bulih haja maragap, tapi jangan manggaritiki pinggangku, aku galianan banar, kaina ikam bisa katulahan wan pakacil halus nang dibawah ini,” ujar Palui makin bagancang mangacak gas vespanya.
One Response to Kisah Pakacil Vespa
-
cerita sangatlah bagus dan lantaran orangna lucu
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn eng_Latn unk ind_Latn